33.

Cuirtear an roinn seo a leanas isteach: “2.6. Cabhair le haghaidh próisis táirgthe thionsclaíocha a dhícharbónú trí leictriúchán agus/nó úsáid hidrigine in-athnuaite agus hidrigine leictrealaíche a chomhlíonann coinníollacha áirithe agus le haghaidh bearta éifeachtúlachta fuinnimh 53quater Lasmuigh de na féidearthachtaí atá ann cheana atá ar fáil i gcomhréir le hAirteagal 107(3)(c) CFAE, tá Státchabhair chun infheistíochtaí i ndícharbónú gníomhaíochtaí tionsclaíochta, go háirithe trí leictriúchán agus teicneolaíocht a úsáideann hidrigin in-athnuaite agus hidrigin leictrealaíoch a chomhlíonann choinníollacha phointe 53quinquies (h), agus i mbearta éifeachtúlachta fuinnimh in earnáil na tionsclaíochta a éascú ina cuid de réiteach iomchuí, riachtanach, spriocdhírithe chun an spleáchas ar bhreoslaí iontaise allmhairithe a laghdú i gcomhthéacs an fhogha mhíleata atá á thabhairt ag an Rúis faoin Úcráin. I bhfianaise an ghéarghá le dlús a chur leis an bpróiseas le haghaidh cur chun feidhme pras na n-infheistíochtaí sin, tá údar cuí le simplithe áirithe. 53quinquies Cabhair le haghaidh infheistíochta a bheidh ina chúis le (i) laghdú substaintiúil ar astaíochtaí gás ceaptha teasa ó ghníomhaíochtaí tionsclaíochta a bhraitheann ar bhreoslaí iontaise faoi láthair mar fhoinse fuinnimh nó mar amhábhar, nó (ii) laghdú substaintiúil ar thomhaltas fuinnimh i ngníomhaíochtaí agus próisis tionsclaíochta, measfaidh an Coimisiún an chabhair sin a bheith comhoiriúnach leis an margadh inmheánach ar bhonn Airteagal 107(3)(c) CFAE ar choinníoll go gcomhlíonfar na coinníollacha seo a leanas: a. deonaítear an chabhair ar bhonn scéim a bhfuil buiséad measta aici; b. i bprionsabal, níor cheart an t-uasmhéid cabhrach aonair is féidir a dheonú in aghaidh an ghnóthais a bheith níos mó ná 10 % den bhuiséad iomlán atá ar fáil le haghaidh scéime don sórt sin. Agus údar iomchuí á sholáthar ag an mBallstát don Choimisiún, féadfaidh an Coimisiún glacadh le scéimeanna lena ndéantar foráil maidir le méideanna cabhrach aonair a dheonú atá níos mó ná 10 % den bhuiséad iomlán atá ar fáil don scéim; c. deonaítear an chabhair i bhfoirm deontais dhíreacha, airleacain inaisíoctha, iasachtaí, ráthaíochtaí nó buntáistí cánach; d. ní mór don infheistíocht é a chur ar a chumas don tairbhí ceann amháin nó an dá cheann de na rudaí seo a leanas a dhéanamh: (i) astaíochtaí gás ceaptha teasa díreacha óna shuiteáil tionsclaíochta a bhraitheann ar bhreoslaí iontaise faoi láthair mar fhoinse fuinnimh nó mar amhábhair a laghdú faoi 40 % ar a laghad i gcomparáid leis an staid roimh an gcabhair, trí bhíthin leictriúchán na bpróiseas táirgthe, nó trí úsáid hidrigine in-athnuaite agus hidrigine leictrealaíche a chomhlíonann choinníollacha phointe (h) thíos chun ionadaíocht a dhéanamh ar bhreoslaí iontaise; chun an laghdú ar astaíochtaí gás ceaptha teasa a fhíorú, tá astaíochtaí iarbhír ó dhóchán bithmhaise le cur san áireamh; (*) (ii) an tomhaltas fuinnimh i suiteálacha tionsclaíochta i ndáil leis na gníomhaíochtaí dá dtugtar cabhair a laghdú faoi 20 % ar a laghad i gcomparáid leis an staid roimh an gcabhair; (**) e. maidir le hinfheistíochtaí a bhaineann le gníomhaíochtaí a chumhdaítear faoin gCóras Trádála Astaíochta (CTA), is é toradh na cabhrach go laghdaítear astaíochtaí gás ceaptha teasa shuiteáil an tairbhí faoi bhun na dtagarmharcanna ábhartha le haghaidh leithdháileadh saor in aisce a leagtar amach i Rialachán Cur Chun Feidhme (AE) 2021/447 ón gCoimisiún (***); f. níor cheart an chabhair a úsáid chun méadú ar acmhainneacht táirgeachta foriomlán an tairbhí a mhaoiniú; g. i gcás ina ndeonófar an chabhair le haghaidh infheistíocht dícharbónúcháin tionsclaíochta a bhaineann le húsáid hidrigine in-athnuaite, ní mór don Bhallstát a áirithiú go dtairgfear an hidrigin a úsáidfear ó fhoinsí fuinnimh in-athnuaite i gcomhréir leis na modheolaíochtaí a leagtar amach le haghaidh breoslaí in-athnuaite iompair leachtacha agus gásacha de thionscnamh neamh-bhitheolaíoch i Treoir (AE) 2018/2001; h. féadfar cabhair a dheonú freisin le haghaidh infheistíocht dícharbónúcháin tionsclaíochta a bhaineann le húsáid hidrigine a tháirgtear ó leictreachas i gceann amháin de na cásanna seo a leanas: (i) ní tháirgtear an hidrigin ach le linn uaireanta nuair is gléasra giniúna leictreachais saor ó fhoinsí iontaise é an t-aonad giniúna imeallach sa chrios tairisceana ina bhfuil an leictreoir lonnaithe sna tréimhsí socraíochta éagothroime a n-ídítear an leictreachas lena linn. Hidrigin a tháirgtear linn uaireanta nuair is gléasra giniúna leictreachais in-athnuaite é an t-aonad giniúna imeallach sa chrios tairisceana ina bhfuil an leictreoir lonnaithe sna tréimhsí socraíochta éagothroime a n-ídítear an leictreachas lena linn, ní féidir í a áireamh den dara uair faoin roinn seo. (ii) de rogha air sin, táirgtear hidrigin ó leictreachas a thógtar ón eangach agus táirgeann an leictreoir hidrigin ar feadh líon uaireanta lánlóid atá cothrom le líon na n-uaireanta arb iad suiteálacha a tháirgeann leictreachas saor ó fhoinsí iontaise, seachas leictreachas in-athnuaite, a shocraigh praghas imeallach an leictreachais sa chrios tairisceana, nó ar feadh líon uaireanta lánlóid atá níos lú ná an líon sin; (iii) de rogha air sin, ní mór don Bhallstát a áirithiú go mbainfidh an hidrigin leictrealaíoch a úsáidfear coigiltis ghás ceaptha teasa saolré 70 % ar a laghad amach i gcoibhneas le táirge comparáide breoslaí iontaise de 94 g CO2eq/MJ (2,256 tCO2eq/tH2) agus go dtiocfaidh sé ó fhoinsí saor ó iontaise. I gcomhréir le cuspóirí REPowerEU, níor cheart a bheith mar thoradh ar an modh a úsáidtear chun na hastaíochtaí gáis ceaptha teasa a leithdháiltear ar an leictreachas a ríomh tomhaltas méadaithe breosla iontaise. Chun críoch na ranna seo, ní féidir a úsáid ach an sciar den hidrigin arna táirgeadh a chomhfhreagraíonn do mheánsciar an leictreachais ó ghléasraí giniúna leictreachais saor ó fhoinsí iontaise, seachas gléasraí giniúna leictreachais in-athnuaite, sa tír táirgthe, arna thomhas 2 bhliain roimh an mbliain atá i gceist. i. deonófar an chabhair faoin 30 Meitheamh 2023 agus beidh sé faoi réir an choinníll go mbeidh an suiteáil nó an trealamh a bheidh le maoiniú ag an infheistíocht curtha i gcrích agus ag feidhmiú ina iomláine laistigh de 24 mhí tar éis dháta a deonaithe nó laistigh de 30 mí tar éis dháta deonaithe na cabhrach le haghaidh infheistíochtaí a bhaineann le húsáid hidrigine in-athnuaite agus hidrigine a chomhlíonann choinníollacha phointe (h). I gcás nach mbainfear an sprioc-am amach maidir le cur i gcrích agus tús an fheidhmithe, ní mór 5 % de mhéid na cabhrach a deonaíodh a aisíoc, nó méid na cabhrach a laghdú faoi 5 %, in aghaidh na míosa, tar éis na chéad 3 mhí de mhoill, méid a ardóidh go 10 % in aghaidh na míosa moille tar éis an séú mí, seachas más tosca nach bhfuil neart ag tairbhí na cabhrach orthu is cúis leis an moill, agus mura bhféadfaí í a thuar go réasúnta (****). I gcás ina mbainfear an sprioc-am amach maidir le cur i gcrích agus tús an fheidhmithe, féadfar cabhair i bhfoirm airleacain inaisíoctha a aistriú ina deontais; mura mbainfear, tá an t-airleacan inaisíoctha le haisíoc i dtráthchodanna bliantúla comhionanna laistigh de 5 bliana tar éis dháta deonaithe na cabhrach; j. féadfar cabhair a dheonú le haghaidh infheistíochtaí ar tosaíodh oibreacha ina leith ón 20 Iúil 2022 ar aghaidh; i gcás tionscadal a tosaíodh roimh an 20 Iúil 2022, féadfar cabhair a dheonú más gá chun dlús suntasach a chur leis an infheistíocht nó chun a raon feidhme a leathnú. Sna cásanna sin, ní bheidh ach na costais bhreise i ndáil leis na n-iarrachtaí dlúis nó leis an raon feidhme leathnaithe incháilithe do chabhair; k. níor cheart an chabhair a dheonú as caighdeáin is infheidhme de chuid an Aontais a chomhlíonadh amháin (*****); l. ní mór don chabhair an tairbhí a spreagadh chun tabhairt faoi infheistíocht, infheistíocht nach ndéanfadh sé, nó a dhéanfadh sé ar bhealach srianta nó ar bhealach eile, gan an chabhair. Measann an Coimisiún, i bhfianaise na ndúshlán eacnamaíoch eisceachtúil atá roimh ghnóthais mar gheall ar an ngéarchéim atá ann faoi láthair, gurb amhlaidh atá de ghnáth go leanfadh tairbhithe dá ngníomhaíochtaí gan athruithe in éagmais na cabhrach, ar choinníoll nach sárú ar dhlí an Aontais a bheadh i gceist le leanúint dá ngníomhaíochta gan athruithe; m. is iad na costais incháilithe an difear idir costais an tionscadail dá dtugtar cabhair agus an coigilteas costais nó na hioncaim bhreise, i gcomparáid leis an staid in éagmais na cabhrach, thar shaolré na hinfheistíochta; n. níor cheart an déine cabhrach a bheith os cionn 40 % de na costais incháilithe. Féadfar an déine cabhrach a mhéadú suas le 10 pointe céatadáin i leith cabhair arna deonú do ghnóthais mheánmhéide agus suas le 20 bpointe céatadáin i leith cabhair arna deonú do ghnóthais bheaga. Féadfar an déine cabhrach a mhéadú suas le 15 phointe céatadáin freisin i leith infheistíochtaí lena mbainfear amach laghdú 55 % ar a laghad ar astaíochtaí gás ceaptha teasa díreacha nó laghdú 25 % ar a laghad ar thomhaltas fuinnimh i gcomparáid leis an staid roimh an infheistíocht (******); o. mar mhalairt ar na ceanglais a leagtar amach i bpointí (m) agus (n), féadfar an chabhair infheistíochta a dheonú trí phróiseas tairisceana iomaíoch atá oscailte, soiléir, trédhearcach agus neamh-idirdhealaitheach, bunaithe ar chritéir oibiachtúla a shainítear ex ante agus a íoslaghdaíonn riosca na tairisceana straitéisí. Sna critéir roghnúcháin iomlána a úsáidtear chun tairiscintí a rangú, ní mór 70 % ar a laghad a shainiú i dtéarmaí cabhair in aghaidh an aonaid cosanta comhshaoil (amhail EUR in aghaidh an tona de laghdú CO2, nó EUR in aghaidh an aonaid fuinnimh arna choigilt). Ní mór gur srian ceangailteach a bheidh sa bhuiséad a bhaineann leis an bpróiseas tairisceana sa dóigh gur féidir coinne a bheith leis nach bhfaighidh na tairgeoirí uile cabhair; p. ní mór an scéim a dhearadh ar bhealach lena bhféadfar aghaidh a thabhairt ar bhrabúis amhantais, lena n-áirítear le linn praghsanna leictreachais nó gáis nádúrtha an-arda, trí mheicníocht aisghlámtha arna sainmhíniú ex ante a chur i bhfeidhm; q. níor cheart cabhair faoin roinn seo a chomhcheangal le cabhair eile le haghaidh na gcostas incháilithe céanna.’ (*) Ní mór an laghdú ar astaíochtaí gás ceaptha teasa díreacha a thomhas faoi threoir meánastaíochtaí gás ceaptha teasa díreacha a tharla sna 5 bliana roimh an iarratas ar chabhair (meánastaíochtaí ar bhonn bliantúil)." (**) Ní mór an laghdú ar thomhaltas fuinnimh a thomhas faoi threoir tomhaltas fuinnimh a tharla sna 5 bliana roimh an iarratas ar chabhair (meántomhaltas ar bhonn bliantúil)." (***) Rialachán Cur Chun Feidhme (AE) 2021/447 ón gCoimisiún an 12 Márta 2021 lena gcinntear luachanna tagarmhairc athbhreithnithe le haghaidh lamháltais astaíochtaí a leithdháileadh saor in aisce don tréimhse ó 2021 go 2025 de bhun Airteagal 10a(2) de Threoir 2003/87/CE ó Pharlaimint na hEorpa agus ón gComhairle (IO L 87, 15.3.2021, lch. 29)." (****) Féadfar a áireamh ar na tosca sin, mar shampla, dianghlasáil shainordaitheach daoine de dheasca paindéime, nó suaití domhanda ar shlabhra soláthair an trealaimh is gá le haghaidh na dtionscadal. Ní áireofar orthu, áfach, moilleanna ar na ceadanna is gá le haghaidh an tionscadail a fháil." (*****) Mar a shainítear i bpointe 19(89) den Teachtaireacht ón gCoimisiún — Treoirlínte maidir le Státchabhair le haghaidh na haeráide, chosaint an chomhshaoil agus an fhuinnimh 2022 (IO C 80, 18.2.2022, lch. 1)." (******) Ní mór an laghdú ar astaíochtaí gás ceaptha teasa díreacha nó ar thomhaltas fuinnimh a thomhas faoi threoir meánastaíochtaí gás ceaptha teasa díreacha nó tomhaltas fuinnimh a tharla sna 5 bliana roimh an iarratas ar chabhair (meánastaíochtaí/meántomhaltas ar bhonn bliantúil).”"